Tore André Flo

Tore André Flo (født 15. juni 1973 i Stryn) er en norsk fotballtrener og tidligere fotballspiller som er hovedtrener for Sogndal.Han var en sentral norsk landslagsspiller fra 1994 til 2005.
Han la opp som fotballspiller våren 2009 etter å ha spilt én sesong for Milton Keynes Dons FC, men signerte for comeback for Sogndal Fotball 31. mars 2011. Han la omsider opp igjen i 2012. Hans landslagsdebut skjedde 11. oktober 1995 i en privatlandskamp mot England (resultat: 0–0). Flo har spilt 76 landskamper og scoret 23 mål.
I 2000 ble Flo solgt til Rangers FC i Skottland som den til da dyreste spiller noensinne til en skotsk fotballklubb og dyreste norske fotballspiller med en overgangssum på 161 millioner kroner. Han bidro også sterkt til det norske fotballandslagets legendariske 2–1-seier over Brasil i fotball-VM i 1998, da han både scoret Norges første mål og skaffet den avgjørende straffen som Kjetil Rekdal scoret på.


== Bakgrunn ==
Han ble født inn i en idrettsinteressert familie. I likhet med sine eldre brødre Kjell Rune og Jostein drev han med friidrett og høydehopp ved siden av fotballen. Etter videregående skole fikk han kontrakt med Sogndal Fotball.
Hans bror Jarle Flo er også tidligere fotballspiller for Sogndal. Han er også fetter av Håvard Flo og onkel til Ulrik Flo, begge fotballspillere.


== Spillerkarriere ==
Etter en sesong for Sogndal, flyttet han til Tromsø IL og deretter til Sportsklubben Brann i 1996. I Brann spilte han spiss sammen Mons Ivar Mjelde. I sin første sesong for Brann scoret han 19 mål på 24 kamper. Flo ble populær i Bergen, og grunnet suksess også på landslaget ble han ettertraktet i utlandet. Han signerte deretter for Chelsea. Flo fikk 40 seriekamper og 28 mål for Brann i perioden 1996–97.
23 år gammel ankom Flo Stamford Bridge. Der ble han kjent for god teknikk til tross for sin høyde. I skyggen av spillere som Gianluca Vialli og Gianfranco Zola ble han aldri helt fast på laget, men han fikk med seg 112 seriekamper og 34 mål for blåtrøyene. Totalt spilte han 163 kamper og scoret 50 mål for Chelsea FC. Etter fire år i London ble han kjøpt for 161 millioner av Glasgow-klubben Rangers FC. Der gjorde han seg bemerket med et hælsparkmål i sin første kamp. Etter to sesonger ble han solgt til Sunderland. Han fikk én sesong, men etter kun fire mål på 29 kamper ble Flo solgt til Serie A-klubben Siena sommeren 2003. Til tross for en noe lav effektivitet foran mål, ble hans to sesonger i Italia sett på som suksessrike.
Sommeren 2005 vendte Flo hjem til Norge og Oslo-klubben Vålerenga. Skadeproblemer gjorde at han ikke levde opp til fansens forventninger og måtte spille en del kamper for reservelaget. Han fikk etter 2006-sesongen ikke fornyet kontrakt med Vålerenga Fotball, og gikk til den engelske førstedivisjonsklubben Leeds. Flo debuterte for Leeds 6. januar 2007 i en FA-cupkamp mot West Bromwich Albion, der WBA vant 3–1. I sin første seriekamp for Leeds 20. januar, igjen mot West Bromwich, scoret Flo allerede etter tre minutter. Leeds tapte kampen 2–3, og Flo pådro seg en skade som satte ham utenfor resten av sesongen.
Etter Leeds' nedrykk til Football League One, ble Flo fristilt fra kontrakten, men trente likevel med klubben i oppkjøringen til 2007/2008-sesongen, og undertegnet ny kontrakt kort før sesongstart. 11. mars 2008 annonserte Flo at han la opp som profesjonell fotballspiller. Flo var på banen i 24 kamper for Leeds og scoret fire mål.
21. november 2008 ble det klart at Flo skulle gjøre comeback for den engelske klubben MK Dons. Våren 2009 la han igjen fotballskoene på hylla.
Nok et comeback skjedde i 2011, da Flo signerte en kontrakt med Sogndal Fotball. Han debuterte i kamp 30. juli i Sogndals hjemmekamp mot Rosenborg Ballklub.


== Trenerkarriere ==
Den 17. november 2021 ble han ansatt som hovedtrener for Sogndal fra sesongen 2022.


== Referanser ==


== Eksterne lenker ==
(en) Tore André Flo – kategori av bilder, video eller lyd på Commons 
(en) Tore André Flo på Internet Movie Database 
(no) Tore André Flo hos Filmfront 
(de) Tore André Flo – Munzinger Sportsarchiv 
(en) Tore André Flo – FIFA 
(en) Tore André Flo – UEFA 
(en) Tore André Flo – Transfermarkt 
(en) Tore André Flo – Transfermarkt (manager) 
(en) Tore André Flo – national-football-teams.com 
(en) Tore André Flo – WorldFootball.net 
(en) Tore André Flo – Soccerbase.com 
(en) Tore André Flo – FootballDatabase.eu 
(en) Tore André Flo – Soccerway 
(no) Profil på Altomfotball.no (tidlig spiller-periode ikke komplett)
(no) Artikkel på Allkunne.
(no) Tore André Flo i Store norske leksikon